Jak de Priester sing temalied vir nuwe Koos Roets fliek! – The Gremlin
Bekende Afrikaanse sanger, skrywer en TV-persoonlikheid, Jak de Priester, gaan die temalied vir die nuwe Koos Roets film, Hoener Met Die Rooi Skoene, skryf en sing.
Luister hier na 'n lusmaker van die liedjie:
"Ons is ongelooflike opgewonde om Jak de Priester aan boord te hê", sê Alishia van Deventer van Starburst Promosies. "Toe die vervaardigers vir my gevra het om iemand te vind wat die temalied vir die fliek kan skryf en sing, het ek dadelik aan Jak gedink! Sy talent en skryfvermoë is ongelooflik en hy het binne 'n paar dae die basis van die liedjie vir my gestuur. Ek het dadelik geweet dit is die regte besluit en Jak was aan boord!"
Bonnie is 'n ontvangsdame van die internasionaal-bekende De Waal Teateragentskap. Terwyl sy een aand lustig voorklets op die foon, vermoor iemand haar baas, die suksesvolle – maar minder gewilde – sakeman en impresario, Du Toit de Waal (Deon Lotz).
Sy tref hom, met 'n dolk in sy rug, agter sy lessenaar aan en skakel dan dadelik die polisie. Nadat sy haar bebloede baas van naderby beskou, word sy oudergewoonte flou. Wanneer sy met die flitslig van Konstabel Mickey Mentz (André Weideman) in haar oë bykom, is die lyk skielik skoonveld…
Dit dek die tafel vir 'n spannende skreeusnaakse riller-komedie vol verrassende kinkels, waarin die ontvangsdame met haar bekkige papegaai (Napoleon) en die hoogsbeneukte, geïrriteerde en grieperige speurder, Kaptein Hendrik Greyling (Louw Venter), sentraal staan.